Mart Normet

Mart Normet (sündinud 10. märtsil 1979) on eesti ajakirjanik ja produtsent.
Ta on osalenud Eesti Laulu, Maailmakoristuspäeva ja heategevuskontserdi Slava Ukraini korraldamises.
Haridus.
Mart Normet on lõpetanud Pärnu 6. Keskkooli 1996. aastal ja Tartu Ülikooli ajakirjanduse erialal 2001. aastal. 
Aastatel 2001–2004 õppis ta magistriõppes Eesti Kunstiakadeemias interaktiivse multimeedia erialal (kursuse juhendaja Mare Tralla), Erasmuse programmi raames õppis ta vahetusüliõpilasena 2003. aasta kevadsemestri Londonis Westminsteri ülikoolis. Tema Eesti Kunstiakadeemia teoreetilise lõputöö „Jälgimisühiskond ja mobiiltelefon“ põhjal kirjutatud artikkel ilmus ajakirjas Akadeemia (5/2005) ning sai aasta parimate artiklite hulgas hõbepreemia.
2020. aastal astus Mart Normet Tartu Ülikooli usuteaduskonnas religiooniuuringute magistrantuuri. 
Töö.
Raadio.
Mart Normet töötas keskkooliõpilasena Pärnu Päikeseraadios saatejuhina aastatel 1994–1996. Tartu Ülikoolis õppimise kõrvalt juhtis ta koos kursusekaaslase Sten Teppaniga Tartu raadios "Tudengiraadio“ saadet.
2006. aasta sügisest oli ta üks Raadio 2 hommikuprogrammi "Silmad lahti!“ saatejuhte (Vaiko Epliku ja/või Erik Moora kõrval). 2018. aasta suvest oli Normet Eesti Televisiooni meelelahutussaadete toimetuse juhataja, kuid jätkas raadiosaadete (sh saade "Tagasi tulevikku") juhtimist Raadio 2-s. 2020. aastast on Mart Normet olnud ka Vikerraadios "Vikerhommiku" kaassaatejuht.
Televisioon.
Ruut.
Mart Normet alustas telekarjääri produktsioonifirmas Ruut, kus töötas eri telekanalite saadete kaastoimetajana:
Eesti Televisioon.
Mart Normet juhtis aastatel 2009–2017 Eesti Televisiooni meelelahususaadete toimetust. Toimetuse juhina tõi eetrisse mitmed uued saated: “Tujurikkuja“, „Ringvaade“, „Eesti TOP 7“ jm ning osales Eesti Televisiooni turundamisel, sh produtsendina projektiga "Saatejuhtide vahetus" (2014, 2015), millega võideti turundusauhindu nii Eestis kui ka välismaal.
Aastatel 2009–2018 oli Normet Eesti Laulu produtsent ja Eesti Eurovisiooni delegatsiooni juht (aastatel 2009–2015 juhtis Eesti Laulu ja Eesti delegatsiooni koos Heidy Purgaga).
Normet oli üks 2010. aasta Eesti Laulu finaali vaheklippide "Pean saama Eurovisioonile, muidu suren!" stsenariste koos Ott Sepa, Märt Avandi ja René Vilbrega. Muusika lõi lauludele Madis Aesma.
World Cleanup Day 24h broadcast.
Mart Normet oli 2018. aastal esimese Maailmakoristuspäeva 24-tunnise otsesaate peaprodutsent, mis läks eetrisse Facebooki ja Youtube'i platvormil. Saate stuudioks kohandati Tallinna Ülikooli aatrium. Saatejuhid olid Colm Flynn Iirimaalt ja Zihlo Ndlovu Zimbabwest. Ülekande tuumikmeeskonda kuulusid veel Ermo Säks, Krista Luts, Keiti Väliste, Mari Tamm, Anette Parksepp, Andrus Rebane. Maailmakoristuspäev ja selle juurde kuulnud teleülekanne võitsid 2019. aasta Kuldmuna konkursil Kuldmuna, Hõbemuna ja Üllatusmuna auhinnad. 
Piip ja Tuut TV.
2020. aastal lõi Mart Normet koos Piip ja Tuut Teatriga veebiplatvormi Piip ja Tuut TV, kuhu toodeti aabitsast inspireerituna iga tähe kohta eraldi humoorikas ja hariduslik saade.
Saatejuht-produtsent.
2021. aastast toodab Mart Normet produtsendina telesaateid, kus on ise saatejuht.
2021. aasta kevadhooajal ja sügishooajal oli Kanal 2 eetris satiirisaade "Teletop", kus püsikommentaatorid Mart Juur ja Peeter Oja ning külaliskommentaatorid (Andrus Kivirähk, Gaute Kivistik, Ari Matti Mustonen, Maris Kõrvits, Kertu Moppel jt) võtsid kokku nädala sündmused ning nende hääletuse tulemusel tekkis nädala edetabel. 2021. aasta aastavahetusel läks eetrisse sama meeskonna toodetud "Suur aastavahetuse mälukontroll", kus lisaks Juurele ja Ojale kommenteerisid lõppevat aastat Ott Sepp ja Märt Avandi. "Teletopi" saated on kuulatavad ka taskuhäälingusaatena.
2021. aasta suvel intervjueeris Mart Normet viie parlamendierakonna naispoliitikuid: Yana Toomi, Riina Solmani, Marina Kaljuranda, Helle-Moonika Helmet ja Keit Pentus-Rosimannust. Saatesari "Võimsad naised" oli Kanal 2 eetris. Saatega oli Mart Normet nomineeritud 2022. aasta Eesti Filmi- ja Teleauhindadel "Parima intervjueerija" auhinnale.
2022. aasta veebruaris oli Kanal 2 eetris reisisaade "Tunni ajaga ümber maailma", kus saatejuhid Mart ja Britt Normet väisasid Dubais toimunud maailmanäitust EXPO 2020.
2022. aasta sügisel jõudis Kanal 2 eetrisse Mart Normeti sarisaade "Öökülaline", kus saatejuht läheb tuntud inimestele külla kaheks päevaks ja üheks ööks. Septembris olid eetris "Öökülalise" saated, mille kangelased olid Mait Malmsten, Nublu, Lenna Kuurmaa, Urmas Sõõrumaa. Detsembris on eetris Mart Haber ja Taivo Piller, Kristina Šmigun-Vähi, Kristiina Ehin, Urmas Viilma.
Raamatud.
2014. aastal ilmus Petrone Prindi "Minu"-sarjas Mart Normeti raamat "Minu Tenerife". Raamatu alapealkiri on "Noor pensionär" ja see räägib ületöötamise tõttu perega pooleks aastaks Tenerifele kolimisest ja puhkama õppimisest. Go Reisiajakiri valis selle üheks aasta paremaks reisiraamatuks.
Isiklikku.
Mart Normeti isa oli Ingo Normet, ema on Tiia Kriisa.
Mart Normet on abielus Britt Normetiga. Mardil on varasemast kooselust tütar Nele ning Britil pojad Oskar Joseph ja Artur.
Ta on Eesti Välissuhete Nõukoja liige.